Jim Stärk

Jim Stärk er et norsk band bestående av Einar Stokke Fadnes og Inge Sørbrøden. Navnet er hentet fra James Deans rollefigur Jimmy Stark i 50-talls filmklassikeren Rotløs ungdom (Rebel Without a Cause). 

 Historie 
Einar Stokke Fadnes og Inge Sørbrøden er fra samme område utenfor Oslo, og de møttes gjennom sin felles musikkinteresse. De dannet bandet Jim Stärk i 2001, sammen med trommeslager Simen Mæhlum og pianist Asbjørn Ribe.

Debutalbumet Ten Songs and Hey Hey ble utgitt i oktober 2002 og ga dem nominasjoner til Spellemannprisen 2002 som beste nykommer og til Alarmprisen 2003 for beste popalbum. Da media valgte sine favoritter for 2002, var Jim Stärk blant Topp-10 på de fleste listene.

Albumet No Time Wasted ble utgitt i oktober 2003, og det ble vel mottatt og åpnet med en 21. plass på platelisten. Singelen «Honest (Trying To Be a Man)» fikk mye spilletid på de landsdekkende radiokanalene.

I slutten av april 2004 ble gjennombrudds-EP-en Morning Songs utgitt. De fem pop-pregede sporene på EP-en fikk stor rotasjon i eteren, og den ble en sommerhit i 2004. Låtene mottok svært gode kritikker, og gikk rett inn på første plass på salgsstatistikken. EP-en er den mest solgte i Norge gjennom tidene. Under Alarmprisen 2005 ble de tildelt Alarmjuryens spesialpris og med et prisbeløp på  kroner og en markedsføringspakke. For låten «Morning Song» fra EP-en, ble de nominert til Spellemannprisen 2004 i klassene årets hit og årets musikkvideo og til Alarmprisen 2005 i klassen årets låt.

Singelen «The Word That Makes You Sing» ble utgitt tidlig i 2005, og de store radiostasjonene satte igjen bandet på høy rotasjon. Bandet utga sitt tredje album Jim Stärk like etter, og mottok igjen gode kritikker. Jim Stärk debuterte på annenplass på salgsstatistikken, solgte over 40 000 eksemplarer og kvalifiserte til platinaplate. De ble også nominert til Spellemannprisen 2005 i klassen popgruppe for albumet.

Også det fjerde albumet, Turn Around and Look fra 2006, ble gjennomgående møtt med gode anmeldelser, og ga dem en ny nominasjon i klassen popgruppe under Spellemannprisen 2006.

I juli 2009 meldte trommeslager Tom Rudi Torjussen at han hadde sluttet i bandet. Bandet har deretter brukt forskjellige trommeslagere. Mest brukt er Erland Dahlen. Gitarist Trond Mjøen har også bidratt meget og var sterkt delaktig i platene Turn Around and Look og Rainy Love Sounds i tillegg til å være bandets faste live-gitarist.

Jim Stärk ga ut sitt femte album, Rainy Love Sounds, høsten 2011. Bandet turnerte med denne platen ut 2012 og har deretter avholdt sporadiske konserter i Norge.

Høsten 2017 var bandet samlet igjen og holdt en rekke konserter i Norge med besetningen Einar Stokke Fadnes, Inge Sørbrøden, Asbjørn Ribe og Tom Rudi Torjussen.

 Bandmedlemmer 
Nåværende medlemmer 
 Einar Stokke Fadnes (vokal og gitar)
 Inge Sørbrøden (bass)

Tidligere medlemmer
Simen Mæhlum (trommer)
Asbjørn Ribe (piano og orgel)
Tom Rudi Torjussen (Trommer)
Erland Dahlen (trommer)
Trond Mjøen (gitar)

 Diskografi 
Album 
Ten Songs and Hey Hey (BP 2002) 
No Time Wasted (Sweet Recordings 2003) 
Jim Stärk (Sweet Recordings 2005)
Turn Around and Look (Sweet Recordings 2006)
Rainy Love Sounds (Sweet Recordings 2011)

Dobbeltalbum 
Ten Songs and Hey Hey, No Time Wasted (Sweet Recordings 2003) Dobbel vinyl

EP-er
«Morning Songs»  (Sweet Recordings 2004) 

 Singler 
«You're the One That I Want»  feat. Claudia Scott (BP 2003)
«It's All Right»  (Sweet Recordings/Universal 2006)
«True Story»  (Sweet Recordings/Universal 2011)

 Priser 
 Nominert til Spellemannprisen 2002 i klassen årets nykommer for Ten Songs and Hey Hey
 Nominert til Alarmprisen 2003 i klassen beste popalbum for Ten Songs and Hey Hey
 Nominert til Spellemannprisen 2004 i klassen årets musikkvideo for «Morning Song»
 Nominert til Spellemannprisen 2004 i klassen årets hit for «Morning Song»
 Alarmjuryenes spesialpris under Alarmprisen 2005
 Nominert til Alarmprisen 2005 i klassen Petreprisen – årets låt for «Morning Song»
 Nominert til Spellemannprisen 2005 i klassen popgruppe for Jim Stärk
 Nominert til Spellemannprisen 2006 i klassen popgruppe for Turn Around and Look

 Referanser 

 Eksterne lenker 




Kategori:Band etablert i 2000
Kategori:Norske rockegrupper
Kategori:Vinnere av Alarmprisen